Title: ประกาศคำนำพระนามพระบรมวงษานุวงษ์

ประกาศ

ประกาศ
คำนำพระนามพระบรมวงษานุวงษ์[๑]

มีพระบรมราชโองการดำรัสเหนือเกล้าฯ
ให้ประกาศให้ทราบทั่วกันว่า เมื่อวันที่ ๒๓ ตุลาคม รัตนโกสินทร ศก ๑๒๙
ทรงพระกรุณาโปรดเกล้าฯ ให้ประกาศใช้คำนำพระนามพระบรมวงษานุวงษ์ เปลี่ยนตามรัชกาล
ความแจ้งอยู่แล้ว บัดนี้ทรงพระราชดำริห์เห็นควรจะแก้ไขต่อไปให้เปนการเรียบร้อยเปนที่กำหนดสังเกตง่าย
จึงทรงพระกรุณาโปรดเกล้าฯ ให้แก้ไขคำนำพระนามพระบรมวงษานุวงษ์บางหมู่ ดังนี้

พระบรมวงษานุวงษ์ ซึ่งเปนพระราชโอรสพระราชธิดาในพระบาทสมเด็จพระเจ้าอยู่หัวรัชกาลก่อน
ๆ มา ให้ใช้คำนำว่า สมเด็จพระเจ้าบรมวงษ์เธอ พระเจ้าบรมวงษ์เธอ ตามพระเกียรติยศ แลให้หมายชั้นตามรัชกาล
เปนสมเด็จพระเจ้าบรมวงษ์เธอ ฤาพระเจ้าบรมวงษ์เธอ ชั้น ๑ ชั้น ๒ ชั้น ๓ ชั้น ๔
ตามลำดับ

ส่วนคำนำพระนามพระเจ้าบวรวงษ์เธอทั้ง ๔ ชั้น
แลพระบวรวงษ์เธอนั้น เปนคำ
คล้ายคลึงกับคำนำพระนามพระเจ้าบรมวงษ์เธอ จะพาให้ปะปนกันไป
ให้เปลี่ยนใช้ว่าพระเจ้า
ราชวรวงษ์เธอ ชั้น ๑ ชั้น ๒ ชั้น ๓ ชั้น ๔
ตามที่กำหนดชั้นพระเจ้าบวรวงษ์เธอมาแต่เดิม ส่วนพระบวรวงษ์เธอนั้นให้ใช้คำนำพระนามว่า
พระราชวรวงษ์เธอ

การที่ใช้ลำดับชั้นนั้น ให้ใช้แต่ในที่จำเปน
ที่จะให้ทราบว่ารัชกาลใด ถ้าเปนการที่ใช้อยู่เสมอ ทราบกันอยู่แล้ว
เช่นพระเจ้าบรมวงษ์เธอชั้น ๔ ก็ไม่ต้องบอกชั้นในคำนำพระนามเสมอไปฯ

๒

ประกาศมา ณ วันเสาร์ที่ ๑๕ กรกฎาคม รัตนโกสินทร ศก ๑๓๐ เปนวันที่
๒๔๗ ในรัชกาลปัตยุบันนี้

สุกัญญา/ผู้จัดทำ
๑๙ ตุลาคม ๒๕๕๒
นฤดล/ตรวจ
๒๒ ธันวาคม ๒๕๕๓

[๑] ราชกิจจานุเบกษา
เล่ม ๒๘/-/หน้า ๑๕๔/๓๐ กรกฎาคม ๑๓๐